ย้ำร้านอาหารเข้มงวดความสะอาด โดยเฉพาะสถานที่ปรุง ตัดตอนแหล่งเพาะพันธุ์สัตว์นำโรค
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวถึงกรณีมีผู้ใช้เฟซบุ๊กรายหนึ่ง โพสต์ภาพอาหารลงบนโซเชียล หลังจากเข้าไปกินอาหารประเภทบุฟเฟ่ต์ชาบูเจ้าดังบนห้างสรรพสินค้าแห่งหนึ่ง แล้วเจอแมลงสาบ ว่า เพื่อเป็นการป้องกันการเกิดกรณีดังกล่าว ขอเน้นย้ำให้ร้านอาหารทุกร้าน ทุกสถานที่ ทำความสะอาดของสถานที่จำหน่ายอาหารตามกฎกระทรวงสุขลักษณะสถานที่จำหน่ายอาหาร พ.ศ.2561 ตั้งแต่สถานที่ปรุงประกอบอาหาร บริเวณพื้น โต๊ะ ที่นั่งอย่างสม่ำเสมอ ด้วยน้ำผงซักฟอก หรือน้ำยาทำความสะอาดฆ่าเชื้อหลังจากปิดบริการทุกวัน รวมทั้งควรทำความสะอาดหม้อชาบู ภาชนะ อุปกรณ์ตามหลักสุขาภิบาลอาหาร โดยขูดเศษอาหารที่ติดกับหม้อออกก่อนแล้วล้างด้วยน้ำเปล่า จากนั้นล้างด้วยน้ำผสมสารทำความสะอาด เพื่อล้างคราบไขมัน เศษอาหารและสิ่งสกปรกที่ติดค้างอยู่ โดยใช้ฟองน้ำ ผ้าสะอาด หรือแผ่นใยสังเคราะห์ช่วยในการทำความสะอาด แล้วล้างด้วยน้ำสะอาดอีก 2 ครั้ง เพื่อล้างสิ่งสกปรกต่างๆ ที่ยังติดค้างอยู่ออกให้หมด ส่วนภาชนะอุปกรณ์อื่นๆ ที่ล้างแล้วต้องนำมาคว่ำไว้บนตะแกรง หรือตะกร้า ซึ่งวางสูงจากพื้นอย่างน้อย 60 เซนติเมตร แล้วปล่อยให้แห้งเองและต้องมีการจัดเก็บที่สามารถป้องกันไม่ให้เกิดการปนเปื้อน สำหรับเศษอาหารและเศษผักผลไม้ ควรเก็บไว้ในภาชนะที่ไม่รั่วซึม มีฝาปิดมิดชิดและนำไปกำจัดอย่างถูกวิธี พร้อมทั้งมีการกำจัดขยะ และหมั่นล้างทำความสะอาดถังขยะไม่ให้มีเศษขยะหมักหมมอยู่เสมอ รวมถึงทำความสะอาดพื้นที่ห้องครัวเป็นประจำ เพื่อลดแหล่งเพาะพันธุ์สัตว์นำโรคต่างๆ สำหรับการกำจัดสัตว์นำโรคต่างๆ เช่น หนู แมลงสาบ ทำได้โดยปิดช่องทางหนูวิ่งเข้าออกด้วยลวดตาข่าย แผ่นโลหะ คอนกรีต อิฐ หรือวัสดุอื่นๆ กรณีที่เป็นประตูไม้ตามขอบและมุมของด้านล่างควรหุ้มด้วยโลหะ เพื่อป้องกันหนูแทะ ส่วนการป้องกันแมลงสาบ ควรปิดปากถังขยะให้มิดชิด รวมถึงดูแลห้องครัว หรือห้องเก็บของไม่ให้รกรุงรังและอับชื้น เพื่อกำจัดแหล่งที่อยู่อาศัยและลดการเพาะพันธุ์ต่อไป